पंख और बीट से हो सकता है इन्फेक्शन, AC चलाते हैं तो खतरा डबल
क्या आपको पता है कि कबूतरों को दाना खिलाने की आदत आपकी सेहत पर भारी पड़ सकती है। कबूतरों के बीट में बैक्टीरिया, वायरस और कई तरह के एंटीजंस हो सकते हैं। ये हमारी सांसों से होते हुए फेफड़ों में पहुंच सकते हैं।
कबूतरों को दाना खिलाने की परंपरा सदियों पुरानी है। खिड़की या टेरेस पर बैठे कबूतर या बालकनी में गुटरगूं करते कबूतर, हम उन्हें दाना जरूर खिलाते हैं। मंदिरों में तो हजारों कबूतर दाना चुगने के लिए आते हैं। मुंबई के गेटवे ऑफ इंडिया में तो दाना चुगते कबूतरों के झुंड को देखने सैलानी तक पहुंच जाते हैं।
लेकिन क्या आपको पता है कि कबूतरों को दाना खिलाने की आदत आपकी सेहत पर भारी पड़ सकती है। कबूतरों के बीट में बैक्टीरिया, वायरस और कई तरह के एंटीजंस हो सकते हैं। ये हमारी सांसों से होते हुए फेफड़ों में पहुंच सकते हैं। अगर समय रहते इलाज नहीं किया जाए तो फेफड़े डैमेज तक हो सकते हैं। नौबत लंग ट्रांसप्लांट की भी आ सकती है।
कबूतरों को घर में दाना खिलाना कैसे आपकी सेहत बिगाड़ सकता है, इसे एक केस स्टडी से जानते हैं-
कोलकाता की रहने वाली आनंदी घोष (बदला हुआ नाम) हाउस वाइफ हैं। उनके बच्चे दूसरे शहरों में पढ़ने चले गए। खुद को व्यस्त रखने के लिए वो अपनी बालकनी में कबूतरों को दाना देने लगीं। सात-आठ साल तक उनका ये रूटीन चलता रहा। सैकड़ों कबूतर घर की बालकनी में आते और दाना चुगते। धीरे-धीरे आनंदी को सांस लेने में परेशानी होने लगी। चलने-फिरने में मुश्किल होती। फिर बैठे-बैठे भी उन्हें सांस लेना उनके लिए मुश्किल हो गया। ऑक्सीजन लेवल भी गिरने लगा। जब डॉक्टर को दिखाया तो उन्हें क्रॉनिक हाइपरसेंसेटिविटी न्यूमोनाइटिस बीमारी होने का पता चला। स्थिति यह हुई कि उन्हें हर दिन 2 से 3 लीटर ऑक्सीजन लेने की जरूरत पड़ गई।
फरीदाबाद और गुरुग्राम में मारेंगो एशिया हॉस्पिटल्स में लंग ट्रांसप्लांट और थोरेसिक सर्जरी के सीनियर कंसल्टेंट डॉ. कामरान अली बताते हैं कि कबूतरों की बीट से होकर गुजरने वाली हवा से आनंदी के फेफड़े खराब हो गए थे। आखिर में उनको लंग ट्रांसप्लांट करवाना पड़ा।
खबर से जुड़े इस पोल में अपनी राय देते चलें-
हाइपर सेंसिटिविटी न्यूमोनाइटिस की बीमारी कैसे होती है 
यह बीमारी एवियन एंटीजंस की वजह से होती है। एवियन शब्द का इस्तेमाल बर्डस के लिए होता है। एंटीजंस यानी बैक्टीरिया-वायरस कबूतर की बीट और उसके पंख में होते हैं। जब कोई लगातार इनके संपर्क में आता है तो ये एंटीजंस सासों के जरिए फेफड़ों में पहुंच जाते हैं। बैक्टीरिया, वायरस, डस्ट के जरिए ये फेफड़ों में इन्फेक्शन फैला देते हैं।
इससे लंग टिश्यूज डैमेज होने लगते हैं। एयरवेज को भी नुकसान पहुंचता है। मरीजों को इन्टर्स्टिशल लंग डिजीज (ILD) होने का खतरा बढ़ जाता है।
डॉ. कामरान बताते हैं कि कबूतरों को रेगुलर फीड करते हैं तो चेस्ट स्पेशलिस्ट को जरूर दिखाएं। डॉक्टर पल्मनरी फंक्शन टेस्ट (फूंक मारने) करते हैं जिससे पता चलता है लंग्स की क्षमता घटी है या नहीं। इससे हाइपरसेंसिटिविटी न्यूमोनाइटिस का पता चल पाता है।
अस्थमा रोगियों की परेशानी बढ़ती है 
डॉ. कामरान अली बताते हैं कि अस्थमा से पीड़ित लोगों को ज्यादा अलर्ट रहने की जरूरत है। कई बार मरीज का सही तरीके से इलाज नहीं हो पाता। लोग सांस लेने में परेशानी को अस्थमा से जोड़कर देखते हैं लेकिन यह कबूतरों को घर पर दाना खिलाने से हो सकता है।
कमजोर इम्यून सिस्टम वाले अलर्ट रहें 
जिनका इम्यून सिस्टम कमजोर होता है उनमें कबूतरों से होने वाले इन्फेक्शन का खतरा अधिक रहता है। लंग्स अगर कमजोर हैं या पहले से फेफड़े की बीमारी है तो मरीज की स्थिति खराब हो सकती है। बच्चों और बुजुर्गों में रिस्क अधिक होता है। उनमें तेजी से इन्फेक्शन फैल सकता है।
एयरकंडीशन से भी इंफेक्शन फैलता है 
लोग गर्मी से बचने के लिए अपने घरों में एयर कंडीशन (AC) लगाते हैं। AC के यूनिट्स बाहर खुले में होते हैं। ये जगह कबूतरों की फेवरेट होती हैं। कबूतरों की बीट और पंख इनमें गिरते रहते हैं। इससे इन्फेक्शन फैलने का खतरा रहता है। इनमें मौजूद बैक्टीरिया हवा में सर्कुलेट होकर कमरे में आतं हैं और हमारी सांसों में पहुंच जाते हैं। और धीरे-धीरे लंग्स डैमेज हो जाते हैं।
दिल्ली में पल्मनोलॉजिस्ट डॉ. राकेश कुमार यादव बताते हैं कि AC का इस्तेमाल करने से पहले इसकी सर्विसिंग करा लेनी चाहिए। फिल्टर को साफ कर लें। जिन जगहों पर कबूतरों की बीट या पंख हैं उसे अच्छी तरह से धो देना चाहिए ताकि कॉमन एलरजंस खत्म हो जाएं।
AC का कंप्रेशर फेल हो सकता है 
कबूतरों की बीट की वजह से आपका एयर कंडीशन भी खराब सकता है। अगर ध्यान नहीं दिया जाए तो ये बीट एयरफ्लो को रोकते हैं जिससे कंप्रेशर पर प्रेशर पड़ता है और यह खराब हो जाता है। ज्यादातर AC खराब भी कबूतरों की वजह से होते हैं।
बीट की सफाई करते वक्त भी सावधान रहें 
अगर आप बिना मास्क और गल्व्स के ही बीट की सफाई करते हैं तो आपको हाइपरसेंसिटिविटी न्यूमोनाइटिस हो सकता है। सड़कों की सफाई करने वाले लोग इस बीमारी की चपेट में आ सकते हैं। सूखी हुई बीट से फंगल इंफेक्शन हिस्टोप्लासमोसिस और क्रिप्टोकोकोसिस हो सकता है। इनकी सफाई में एहतियात बरतनी चाहिए।
आपके पालतू पशु भी हो सकते हैं बीमार 
लोग जहां कबूतरों को दाना देते हैं वहां पालतू जानवर भी रहते हैं। कई बार ये जानवर भी कबूतरों की बीट को खा लेते हैं। इससे उनमें इन्फेक्शन होने का खतरा होता है।
इन्फेक्शन से बचने के लिए क्या करें 
